ঘূর্ণিঝড় ‘ডেবি’তে নিউজিল্যান্ডে বন্যা । আন্তর্জাতিক
ঘূর্ণিঝড় ‘ডেবি’তে নিউজিল্যান্ডে বন্যা
| ০৬ এপ্রিল ২০১৭, ১৩:২৬
অস্ট্রেলিয়ান উপকূলে আঘাত হানা প্রলয়ঙ্করী ঘূর্ণিঝড় ‘ডেবি’র প্রভাবে প্রতিবেশী দেশ নিউজিল্যান্ডে বন্যা দেখা দিয়েছে। তাছাড়া অস্ট্রেলিয়ার রকহ্যাম্পটন শহরের নদীগুলোতে বিপদসীমার উপর দিয়ে পানি প্রবাহিত হচ্ছে।
বন্যার কারণে নিউজিল্যান্ডের উত্তরাঞ্চলীয় দ্বীপ শহর এডগেকামবে থেকে বাসিন্দাদের অন্যত্র সরিয়ে নেয়া হয়েছে। ওই অঞ্চলের নদীগুলোতেও তীব্র স্রোতে পানি প্রবাহিত হতে থাকায় ঘরবাড়ি তলিয়ে গেছে। রাস্তাঘাট ডুবে যাওয়া এবং অনেক সেতু ভেঙ্গে যাওয়ায় স্থানীয়দের ট্রাক্টর ও নৌকার সাহায্যে উদ্ধার কাজ চালানো হচ্ছে।
গেলো সপ্তাহে অস্ট্রেলিয়ায় উপকূলে আঁচড়ে পড়ে ঘূর্ণিঝড় ‘ডেবি’ । যার প্রভাবে নিউজিল্যান্ডের দক্ষিণাঞ্চলে তীব্র বৃষ্টিপাত শুরু হয়। দেশটির সংবাদমাধ্যম নিউজিল্যান্ড হেরাল্ড জানিয়েছে, গত ৩৬ ঘণ্টায় বন্যাদুর্গত অঞ্চলে প্রায় ২৫০ মি. মিটারের মতো ভারী বর্ষণ হয়েছে।
এছাড়া অস্ট্রেলিয়ার কুইন্সল্যান্ডের মধ্য দিয়ে বয়ে যাওয়া ফিজোরি নদীর পানি বিপদসীমা উপর প্রায় ২৯ ফুট উচ্চতায় প্লাবিত হচ্ছে। নয়দিন আগের ঘূর্ণিঝড় ‘ডেবি’ প্রভাবে এখানকার প্রায় ১২শ’ কিলোমিটারের মতো বিস্থীর্ণাঞ্চলে বন্যা দেখা দিয়েছে।